钦定古今图书集成/明伦汇编/官常典/第499卷 > 郭廷谓
## 钦定古今图书集成/明伦汇编/官常典/第499卷 > 郭廷谓

按《宋史》本传：“廷谓，字信臣，徐州彭城人。父全义，仕南
唐，为濠州观察使。廷谓幼好学，工书，善骑射，补殿前
承旨，改濠州中军使。李景每令侦中朝机事入奏。全
义卒，擢庄宅使、濠州监军。周世宗攻淮右，南人屡败，
城中甚恐，廷谓与州将黄仁谦为固御之计。周师遣
谍以铁券及其垒，廷谓拒之。城中负贩之辈率不逞”，
廷谓虑其亡逸，籍置大寺，遣兵守之，给日食，俾制防
城具随其所习，以故周师卒不得觇城中虚实。周师
为浮梁涡口，命张从恩、焦继勋守之。廷谓语仁谦曰：
“此濠、寿之患也。彼以骑士胜，故利于陆；我以舟师锐，
故便于水。今夏久雨，淮流汎溢，愿假舟兵二千，断其
桥，屠其城，直抵寿春。”仁谦初沮其议，不得已从之，即
轻櫂衔枚抵其桥，麾兵断笮，悉焚之。周师大衄，死者
不可计，焚其资粮而还。以功授武殿使。周师退保定
远，又募壮士为负贩状，入定远侦军多寡及守将之
名，还曰：“武行德，周务勍也。”廷谓曰：“是可图也。”又籍乡
兵万馀、洎卒五千，日夕训练，依山衔枚，设伏以破之。
周师大溃，行德单骑脱走。时有以玉帛子女饷廷谓
者，悉拒之，唯取良马二百匹以献。以功为滁州刺史、
上淮巡检、应援兵马都监。及紫金山之战，南唐诸将
多归降者，独廷谓以全军还守濠州，追不能及。时濠
守欲弃城走，廷谓止之。俄加本州团练使。缮戈甲，治
沟垒，常若敌至。是秋，周师复至，表于景请援，且言“周
兵四临，乞卑辞请和，以固邻好。”夜出敢死士千馀袭周营，焚《头车》洞屋，周师蹂躏，死者甚众。既而援兵不
至，周师急击，廷谓集诸军垒门之外，南望大恸而降。
于周至山阳，见世宗，特加宴劳，赐金带、袭衣、良马、器
皿，拜亳州防御使，以其弟本州马步都校廷赞为和
州刺史。命攻天长军，降其将马赟，又为《楼橹战櫂左
右厢都监，俄归谯郡。宋初，从征上党，再知亳州。乾德
二年，代还，改绛州防御使。两川平，冯瓒知梓州，为仆
夫所讼，召廷谓为静江军节度观察留后以代之。州
承旧政，有庄宅户、车脚户皆隶州将，鹰鹞户日献雉
兔，田猎户岁人皮革。又有乡将、都将、镇将辈，户扰闾
里，廷谓悉除之。开宝五年，卒，年五十四。廷谓性恭谨，
事母以孝闻，未尝不束带立侍。子延濬。廷谓兄廷谕，
仕南唐为太子洗马致仕，宋初至秘书监。廷谕子延
泽。